פרשת חיי שרה התשע"ח

הרב ארי דוד קאהן adk1010@gmail.com

1. **בראשית פרק כד, א-ח**

(א) וְאַבְרָהָ֣ם זָקֵ֔ן בָּ֖א בַּיָּמִ֑ים וַֽה֛' בֵּרַ֥ךְ אֶת־אַבְרָהָ֖ם בַּכֹּֽל: (ב) וַיֹּ֣אמֶר אַבְרָהָ֗ם אֶל־עַבְדּוֹ֙ זְקַ֣ן בֵּית֔וֹ הַמֹּשֵׁ֖ל בְּכָל־אֲשֶׁר־ל֑וֹ שִֽׂים־נָ֥א יָדְךָ֖ תַּ֥חַת יְרֵכִֽי: (ג) וְאַשְׁבִּ֣יעֲךָ֔ **בַּֽה֙' אֱלֹהֵ֣י הַשָּׁמַ֔יִם וֵֽאלֹהֵ֖י הָאָ֑רֶץ** אֲשֶׁ֨ר לֹֽא־תִקַּ֤ח אִשָּׁה֙ לִבְנִ֔י מִבְּנוֹת֙ הַֽכְּנַעֲנִ֔י אֲשֶׁ֥ר אָנֹכִ֖י יוֹשֵׁ֥ב בְּקִרְבּֽוֹ: (ד) כִּ֧י **אֶל־אַרְצִ֛י** **וְאֶל־מוֹלַדְתִּ֖י** תֵּלֵ֑ךְ וְלָקַחְתָּ֥ אִשָּׁ֖ה לִבְנִ֥י לְיִצְחָֽק: (ה) וַיֹּ֤אמֶר אֵלָיו֙ הָעֶ֔בֶד אוּלַי֙ לֹא־תֹאבֶ֣ה הָֽאִשָּׁ֔ה לָלֶ֥כֶת אַחֲרַ֖י **אֶל־הָאָ֣רֶץ הַזֹּ֑את** הֶֽהָשֵׁ֤ב אָשִׁיב֙ אֶת־בִּנְךָ֔ אֶל־הָאָ֖רֶץ **אֲשֶׁר־יָצָ֥אתָ מִשָּֽׁם**: (ו) וַיֹּ֥אמֶר אֵלָ֖יו אַבְרָהָ֑ם **הִשָּׁ֣מֶר לְךָ֔ פֶּן־תָּשִׁ֥יב אֶת־בְּנִ֖י שָֽׁמָּה**: (ז) **ה֣'׀ אֱלֹהֵ֣י הַשָּׁמַ֗יִם אֲשֶׁ֨ר לְקָחַ֜נִי מִבֵּ֣ית אָבִי֘ וּמֵאֶ֣רֶץ מֽוֹלַדְתִּי֒ וַאֲשֶׁ֨ר דִּבֶּר־לִ֜י וַאֲשֶׁ֤ר נִֽשְׁבַּֽע־לִי֙ לֵאמֹ֔ר לְזַ֨רְעֲךָ֔ אֶתֵּ֖ן אֶת־הָאָ֣רֶץ הַזֹּ֑את** ה֗וּא יִשְׁלַ֤ח מַלְאָכוֹ֙ לְפָנֶ֔יךָ וְלָקַחְתָּ֥ אִשָּׁ֛ה לִבְנִ֖י מִשָּֽׁם: (ח) וְאִם־לֹ֨א תֹאבֶ֤ה הָֽאִשָּׁה֙ לָלֶ֣כֶת אַחֲרֶ֔יךָ וְנִקִּ֕יתָ מִשְּׁבֻעָתִ֖י זֹ֑את **רַ֣ק אֶת־בְּנִ֔י לֹ֥א תָשֵׁ֖ב שָֽׁמָּה**:

1. **רש"י בראשית פרשת חיי שרה פרק כד פסוק ח**

**רַק אֶת־בְּנִי** וגו' - רַק מִיעוּט הוּא; בְּנִי אֵינוֹ חוֹזֵר, אֲבָל יַעֲקֹב בֶּן בְּנִי סוֹפוֹ לַחְזוֹר:

1. **חזקוני בראשית פרשת חיי שרה פרק כד פסוק ח**

**רַק אֶת־בְּנִי-** פרש"י בני אינו חוזר וכו' לפי שהוא עולה תמימה ואין חוצה לארץ כדאי לו. לא תשב שמה איני רוצה שיצא מארץ אחוזתו שנתן לו הקדוש ברוך הוא.

1. **דעת זקנים מבעלי התוספות בראשית פרשת חיי שרה פרק כד פסוק ח**

**רַק אֶת־בְּנִי לֹא תָשֵׁב שָׁמָּה** - ואף על פי שמעולם לא בא לשם נופל נמי על יצחק לשון שיבה מפני אליעזר שהיה הולך עמו ולו יהיה שיבה גמורה שכבר היה לשם. וכן ברות המואביה השבה עם נעמי משדי מואב ואף על פי שרות לא היתה מעולם לשם קורא לה לשון שיבה מפני נעמי ההולכת עמה:

1. **רש"ר הירש בראשית פרשת חיי שרה פרק כד פסוק ח**

**רַק אֶת־בְּנִי לֹא תָשֵׁב שָׁמָּה** - אילו היה יצחק חוזר אל משפחתו בארם, היתה תעודת אברהם מתבטלת, שכן אין היא ניתנת להתגשם אלא בבדידות ובנכר. יעקב, בצאתו לארם, הניח את משפחתו בעודנה מבודדת בכנען, והיא שמשכה אותו אליה מיד לאחר הולדת בניו:

1. **בראשית פרק כו, א-יב**

(א) וַיְהִ֤י **רָעָב֙** בָּאָ֔רֶץ מִלְּבַד֙ הָרָעָ֣ב הָרִאשׁ֔וֹן אֲשֶׁ֥ר הָיָ֖ה **בִּימֵ֣י אַבְרָהָ֑ם** וַיֵּ֧לֶךְ יִצְחָ֛ק אֶל־אֲבִימֶ֥לֶךְ מֶֽלֶךְ־פְּלִשְׁתִּ֖ים **גְּרָֽרָה**: (ב) וַיֵּרָ֤א אֵלָיו֙ ה֔' וַיֹּ֖אמֶר **אַל־תֵּרֵ֣ד מִצְרָ֑יְמָה** שְׁכֹ֣ן בָּאָ֔רֶץ אֲשֶׁ֖ר אֹמַ֥ר אֵלֶֽיךָ: (ג) גּ֚וּר **בָּאָ֣רֶץ הַזֹּ֔את** וְאֶֽהְיֶ֥ה עִמְּךָ֖ וַאֲבָרְכֶ֑ךָּ **כִּֽי־לְךָ֣ וּֽלְזַרְעֲךָ֗ אֶתֵּן֙ אֶת־כָּל־הָֽאֲרָצֹ֣ת הָאֵ֔ל וַהֲקִֽמֹתִי֙ אֶת־הַשְּׁבֻעָ֔ה אֲשֶׁ֥ר נִשְׁבַּ֖עְתִּי לְאַבְרָהָ֥ם אָבִֽיךָ:** (ד) וְהִרְבֵּיתִ֤י אֶֽת־זַרְעֲךָ֙ כְּכוֹכְבֵ֣י הַשָּׁמַ֔יִם וְנָתַתִּ֣י לְזַרְעֲךָ֔ אֵ֥ת כָּל־הָאֲרָצֹ֖ת הָאֵ֑ל וְהִתְבָּרֲכ֣וּ בְזַרְעֲךָ֔ כֹּ֖ל גּוֹיֵ֥י הָאָֽרֶץ: (ה) עֵ֕קֶב אֲשֶׁר־שָׁמַ֥ע אַבְרָהָ֖ם בְּקֹלִ֑י וַיִּשְׁמֹר֙ מִשְׁמַרְתִּ֔י מִצְוֹתַ֖י חֻקּוֹתַ֥י וְתוֹרֹתָֽי: (ו) וַיֵּ֥שֶׁב יִצְחָ֖ק **בִּגְרָֽר**: (ז) וַֽיִּשְׁאֲל֞וּ אַנְשֵׁ֤י הַמָּקוֹם֙ **לְאִשְׁתּ֔וֹ** וַיֹּ֖אמֶר **אֲחֹ֣תִי הִ֑וא** כִּ֤י יָרֵא֙ לֵאמֹ֣ר אִשְׁתִּ֔י פֶּן־יַֽהַרְגֻ֜נִי אַנְשֵׁ֤י הַמָּקוֹם֙ עַל־רִבְקָ֔ה כִּֽי־טוֹבַ֥ת מַרְאֶ֖ה הִֽוא: (ח) וַיְהִ֗י כִּ֣י אָֽרְכוּ־ל֥וֹ שָׁם֙ הַיָּמִ֔ים וַיַּשְׁקֵ֗ף אֲבִימֶ֙לֶךְ֙ מֶ֣לֶךְ פְּלִשְׁתִּ֔ים בְּעַ֖ד הַֽחַלּ֑וֹן וַיַּ֗רְא וְהִנֵּ֤ה יִצְחָק֙ **מְצַחֵ֔ק** אֵ֖ת רִבְקָ֥ה אִשְׁתּֽוֹ: (ט) וַיִּקְרָ֨א אֲבִימֶ֜לֶךְ לְיִצְחָ֗ק וַיֹּ֙אמֶר֙ אַ֣ךְ הִנֵּ֤ה אִשְׁתְּךָ֙ הִ֔וא וְאֵ֥יךְ אָמַ֖רְתָּ אֲחֹ֣תִי הִ֑וא וַיֹּ֤אמֶר אֵלָיו֙ יִצְחָ֔ק כִּ֣י אָמַ֔רְתִּי פֶּן־אָמ֖וּת עָלֶֽיהָ: (י) וַיֹּ֣אמֶר אֲבִימֶ֔לֶךְ מַה־זֹּ֖את עָשִׂ֣יתָ לָּ֑נוּ **כִּ֠מְעַט שָׁכַ֞ב אַחַ֤ד הָעָם֙** אֶת־אִשְׁתֶּ֔ךָ וְהֵבֵאתָ֥ עָלֵ֖ינוּ אָשָֽׁם: (יא) וַיְצַ֣ו אֲבִימֶ֔לֶךְ אֶת־כָּל־הָעָ֖ם לֵאמֹ֑ר הַנֹּגֵ֜עַ בָּאִ֥ישׁ הַזֶּ֛ה וּבְאִשְׁתּ֖וֹ מ֥וֹת יוּמָֽת: (יב) וַיִּזְרַ֤ע יִצְחָק֙ **בָּאָ֣רֶץ הַהִ֔וא** וַיִּמְצָ֛א בַּשָּׁנָ֥ה הַהִ֖וא מֵאָ֣ה שְׁעָרִ֑ים וַֽיְבָרֲכֵ֖הוּ הֽ':

1. **רש"י בראשית פרק כו**

(ב) אַל תֵּרֵד מִצְרָיְמָה - שֶׁהָיָה דַעְתּוֹ לָרֶדֶת מִצְרָיְמָה, **כְּמוֹ שֶׁיָּרַד אָבִיו** בִּימֵי הָרָעָב; אָמַר לוֹ: אַל תֵּרֵד מִצְרָיְמָה, **שֶׁאַתָּה עוֹלָה תְמִימָה**, וְאֵין חוּצָה לָאָרֶץ כְּדַאי לָךְ:

(יב( בַּשָּׁנָה הַהִוא - אַף עַל פִּי **שֶׁאֵינוֹ חֲשׁוּבָה כְּאֶרֶץ יִשְׂרָאֵל עַצְמָהּ**, כְּאֶרֶץ שִׁבְעָה גוֹיִם (בראשית רבה):

1. **בראשית פרק כו, יח**

(יח) וַיָּ֨שָׁב יִצְחָ֜ק **וַיַּחְפֹּ֣ר׀** אֶת־בְּאֵרֹ֣ת הַמַּ֗יִם אֲשֶׁ֤ר חָֽפְרוּ֙ בִּימֵי֙ אַבְרָהָ֣ם אָבִ֔יו וַיְסַתְּמ֣וּם פְּלִשְׁתִּ֔ים אַחֲרֵ֖י מ֣וֹת אַבְרָהָ֑ם וַיִּקְרָ֤א לָהֶן֙ שֵׁמ֔וֹת **כַּשֵּׁמֹ֕ת** אֲשֶׁר־ קָרָ֥א לָהֶ֖ן אָבִֽיו:

1. **בראשית פרק כד, סב-סג**

(סב) וְיִצְחָק֙ בָּ֣א מִבּ֔וֹא בְּאֵ֥ר לַחַ֖י רֹאִ֑י וְה֥וּא יוֹשֵׁ֖ב בְּאֶ֥רֶץ הַנֶּֽגֶב: (סג) וַיֵּצֵ֥א יִצְחָ֛ק לָשׂ֥וּחַ בַּשָּׂדֶ֖ה לִפְנ֣וֹת עָ֑רֶב וַיִּשָּׂ֤א עֵינָיו֙ וַיַּ֔רְא וְהִנֵּ֥ה גְמַלִּ֖ים בָּאִֽים:

1. **רש"י בראשית פרק כד**

(סב) מִבּוֹא בְּאֵר לַחַי רֹאִי - שֶׁהָלַךְ לְהָבִיא הָגָר לְאַבְרָהָם אָבִיו שֶׁיִּשָּׂאֶנָּה (בראשית רבה):

יוֹשֵׁב בְּאֶרֶץ הַנֶּגֶב - קָרוֹב לְאוֹתוֹ בְאֵר, שֶׁנֶּאֳמַר וַיִּסַּע מִשָּׁם אַבְרָהָם אַרְצָה הַנֶּגֶב וַיַּשֶב בֵּין קָדֵשׁ וּבֵין שׁוּר (בראשית כ') וְשָׁם הָיָה הַבְּאֵר, שֶׁנֶּאֳמַר הִנֵּה בֵין קָדֵש וּבֵין בָּרָד (שם ט"ז):

(סג) לָשׂוּחַ - לשון תפלה, כמו (תהלים קב א) ישפוך שיחו:

1. **בראשית רבה (וילנא) פרשת חיי שרה פרשה ס**

בְּאֵר לַחַי רֹאִי, הָלַךְ לְהָבִיא אֶת הָגָר, אוֹתָהּ שֶׁיָּשְׁבָה עַל הַבְּאֵר וְאָמְרָה לְחַי הָעוֹלָמִים רְאֵה בְּעֶלְבּוֹנִי. (בראשית כד, סג): וַיֵּצֵא יִצְחָק לָשׂוּחַ בַּשָּׂדֶה לִפְנוֹת עָרֶב, אֵין שִׂיחָה אֶלָּא תְּפִלָּה, שֶׁנֶּאֱמַר (תהלים קב, א): תְּפִלָּה לְעָנִי כִי יַעֲטֹף וְלִפְנֵי ה' יִשְׁפֹּךְ שִׂיחוֹ, וְכֵן הוּא אוֹמֵר (תהלים נה, יח): עֶרֶב וָבֹקֶר וְצָהֳרָיִם אָשִׂיחָה וגו'.

1. **בראשית פרק כא, לב-לד**

(לב) וַיִּכְרְת֥וּ **בְרִ֖ית** בִּבְאֵ֣ר שָׁ֑בַע וַיָּ֣קָם אֲבִימֶ֗לֶךְ וּפִיכֹל֙ שַׂר־צְבָא֔וֹ וַיָּשֻׁ֖בוּ **אֶל־אֶ֥רֶץ פְּלִשְׁתִּֽים**: (לג) **וַיִּטַּ֥ע אֶ֖שֶׁל בִּבְאֵ֣ר שָׁ֑בַע** וַיִּ֨קְרָא־שָׁ֔ם **בְּשֵׁ֥ם ה֖' אֵ֥ל עוֹלָֽם**: (לד) וַיָּ֧גָר אַבְרָהָ֛ם **בְּאֶ֥רֶץ פְּלִשְׁתִּ֖ים** יָמִ֥ים רַבִּֽים: פ

1. **רש"י בראשית פרשת וירא פרק כא פסוק לג**

**אֶשֶׁל** - אשל רַב וּשְׁמוּאֵל, חַד אָמַר פַּרְדֵס לְהָבִיא מִמֶּנוּ פֵּירוֹת לְאוֹרְחִים בִּסְעוּדָה, וְחַד אָמַר פּוּנְדָּק לְאַכְסַנְיָא וּבוֹ כָּל מִינֵי פֵּירוֹת וּמָצִינוּ לְּשׁוֹן נְטִיעָה בְאֹהָלִים שֶׁנֶאֱמַר וַיִטַּע אָהֳלֵי אַפַּדְנוֹ (דניאל י"א):

ויקרא שם וגו' עַל יְדֵי אוֹתוֹ אֵשֶׁל נִקְרָא שְׁמוֹ שֶׁל הַקָּבָּ"ה אֶלוֹהָּ לְכָל הָעוֹלָם לְאַחַר שֶׁאוֹכְלִים וְשׁוֹתִים אוֹמֵר לָהֶם בָּרְכוּ לְמִי שֶׁאֲכַלְתֶּם מִשֶׁלוֹ, סְבוּרִים אַתֶּם, שֶׁמִּשֶּׁלִּי אֲכַלְתֶּם? מִשֶּׁל מִי שֶׁאָמָר וְהָיָה הָעוֹלָם אֲכַלְתֶּם! (סוטה י'):

1. **רשב"ם בראשית פרשת וירא פרק כא פסוק לג**

(לג) ויטע אשל - פרדס היה להתפלל שם:

1. **בראשית פרק כב, ד-ח**

(ד) בַּיּ֣וֹם הַשְּׁלִישִׁ֗י וַיִּשָּׂ֨א אַבְרָהָ֧ם אֶת־עֵינָ֛יו וַיַּ֥רְא אֶת־הַמָּק֖וֹם מֵרָחֹֽק: (ה) וַיֹּ֨אמֶר אַבְרָהָ֜ם אֶל־נְעָרָ֗יו שְׁבוּ־לָכֶ֥ם פֹּה֙ עִֽם־הַחֲמ֔וֹר וַאֲנִ֣י וְהַנַּ֔עַר נֵלְכָ֖ה עַד־כֹּ֑ה וְנִֽשְׁתַּחֲוֶ֖ה וְנָשׁוּ֥בָה אֲלֵיכֶֽם: (ו) וַיִּקַּ֨ח אַבְרָהָ֜ם אֶת־עֲצֵ֣י הָעֹלָ֗ה וַיָּ֙שֶׂם֙ עַל־יִצְחָ֣ק בְּנ֔וֹ וַיִּקַּ֣ח בְּיָד֔וֹ אֶת־הָאֵ֖שׁ וְאֶת־הַֽמַּאֲכֶ֑לֶת **וַיֵּלְכ֥וּ שְׁנֵיהֶ֖ם יַחְדָּֽו**: (ז) וַיֹּ֨אמֶר יִצְחָ֜ק אֶל־אַבְרָהָ֤ם אָבִיו֙ וַיֹּ֣אמֶר **אָבִ֔י** וַיֹּ֖אמֶר הִנֶּ֣נִּֽי **בְנִ֑י** וַיֹּ֗אמֶר הִנֵּ֤ה הָאֵשׁ֙ וְהָ֣עֵצִ֔ים וְאַיֵּ֥ה הַשֶּׂ֖ה לְעֹלָֽה: (ח) וַיֹּ֙אמֶר֙ אַבְרָהָ֔ם אֱלֹהִ֞ים יִרְאֶה־לּ֥וֹ הַשֶּׂ֛ה לְעֹלָ֖ה בְּנִ֑י **וַיֵּלְכ֥וּ שְׁנֵיהֶ֖ם יַחְדָּֽו**:

1. **בראשית פרק יב פסוק א**

וַיֹּ֤אמֶר ה֙' אֶל־אַבְרָ֔ם לֶךְ־לְךָ֛ **מֵאַרְצְךָ֥** **וּמִמּֽוֹלַדְתְּךָ֖** וּמִבֵּ֣ית **אָבִ֑יךָ** אֶל־הָאָ֖רֶץ אֲשֶׁ֥ר אַרְאֶֽךָּ:

1. **בראשית פרק כד, סז**

וַיְבִאֶ֣הָ יִצְחָ֗ק **הָאֹ֙הֱלָה֙ שָׂרָ֣ה אִמּ֔וֹ** וַיִּקַּ֧ח אֶת־רִבְקָ֛ה וַתְּהִי־ל֥וֹ לְאִשָּׁ֖ה וַיֶּאֱהָבֶ֑הָ וַיִּנָּחֵ֥ם יִצְחָ֖ק אַחֲרֵ֥י אִמּֽוֹ: פ